《将有岭南之行琴坞诸君饮钱于理安寺松巅阁赋诗留别》
清代·许乃济

春风欲白江上梅，春波鼓楫江边催。故人笑指湖山好，劝我且酌黄金罍。

停桡挈榼探幽壑，残雪峰峰聚银鹤。万竿翠竹压空亭，百丈虬松拥高阁。

倚阁长吟怯南望，酒痕狼藉增惆怅。桄榔烟冷鹧鸪啼，明日相思阻青嶂。

此阁此会何时忘，后约更待寒梅香。圆蟾潜吐夜潮落，江天挥手云茫茫。

作者简介：许乃济，字作舟，号青士，钱塘人。嘉庆己巳进士，改庶吉士，授编修，历官太常寺卿。